ORDE do 6 de xuño de 2008 pola que se clasifica de interese social a Fundación Amicos para a Protección de Persoas con Discapacidade Psíquica.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 19/06/2008

Visto o expediente de clasificación da Fundación Amicos para a Protección de Persoas con Discapacidade Psíquica, con domicilio en Oleiros-Ribeira (A Coruña).
Supostos de feito.
1. María Esther Vidal Rodríguez, na súa condición de presidenta da fundación, formulou solicitude de clasificación para os efectos da súa inscrición no Rexistro de Fundacións de Interese Galego.
2. A fundación foi constituída en escritura pública outorgada en Boiro o día catorce de decembro de dous mil seis, ante o notario José Prieto Luengo, co número de protocolo dous mil oitocentos trinta e sete, por María Esther Vidal Rodríguez, Luis España Muñiz, Dolores Pena Sieira e Juan Santiago España Vidal. Actúan os dous primeiros no seu propio nome e dereito, Dolores Pena Sieira en nome e representación da Asociación de Familias de Persoas con Discapacidade Psíquica das Comarcas do Barbanza e Noia Amicos, e Juan Santiago España Vidal en nome e representación da Asociación Xuvenil, Cultural, Deportiva e de Promoción da Saúde Integrad@s.
Esta escritura foi corrixida por outras dúas outorgadas ante o mesmo notario con data do seis de novembro de dous mil sete con número de protocolo dous mil douscentos sesenta e nove, e do doce de maio de dous mil oito con número de protocolo novecentos trinta e nove.
3. Segundo consta no artigo seis dos seus estatutos, son fins da fundación:
-Apoiar, potenciar e promocionar as persoas con discapacidade.
-Fomentar a asistencia e recuperación das persoas con discapacidade.
-Mellorar a calidade de vida das persoas con discapacidade e das súas familias.
-Fomentar os estudos referentes á súa rehabilitación e educación.
-Organizar, patrocinar ou fomentar a creación de centros de asistencia, centros ocupacionais, centros educativos, obradoiros de aprendizaxe e formación ocupacional.
-Promover a integración laboral das persoas con discapacidade.
-Promover a atención de menores e mozos discapacitados, potenciando centros de atención, estimulación, rehabilitación e educación.
-Promover a atención a persoas maiores, en especial discapacitados, promovendo a creación de residencias e centros de coidado e rehabilitación.
-Tutela e curatela de persoas con discapacidade e maiores que queden orfos ou desamparados.
-Apoiar as familias de persoas con discapacidade.
-Apoiar as mulleres en todas as súas modalidades e facilitar a súa integración social.
-Apoiar de maneira moi especial as mulleres con discapacidade e as mulleres rurais co fina de conseguir a súa normalización e inclusión.
-Promover actividades de formación e crear apoios especificos co fin de romper as barreiras que impiden progresar ás mulleres discapacitadas.
-Fomentar actividades culturais co fin de difundir a cultura galega, potenciando nestas a finalidade terapéutica e rehabilitadora.
-Promocionar o voluntariado, tanto nacional como europeo, co fin de fomentar o traballo en equipo e a solidariedade.
-Difundir a cultura europea, coa finalidade de crear lazos que nos acheguen ás distintas culturas europeas e ás distintas problemáticas e realidades das persoas con discapacidade que viven no noso continente.
4. O padroado da fundación estará integrado por María Esther Vidal Rodríguez como presidenta, Dolores Pena Sieira como vicepresidenta, Juan Santiago España Vidal como secretario, e por Luis España Muñiz como tesoureiro.
5. A comisión integrada polos secretarios xerais de todas as consellerías eleva ao conselleiro de Presidencia, Administracións Públicas e Xustiza proposta de clasificación de interese social da Fundación Amicos para a Protección de Persoas con Discapacidade Psíquica, dado o seu obxecto e finalidade, polo que, véndose cumpridos os requisitos exixidos na Lei 12/2006, do 1 de decembro, de fundacións de interese galego, e segundo establece o artigo 32.1 e 2 do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, procede a súa clasificación como de interese social e a súa adscrición á Vicepresidencia da Igualdade e do Benestar da Xunta de Galicia.
Fundamentos de dereito.
1. O artigo 34 da Constitución española recoñece o dereito de fundación para fins de interese xeral de acordo coa lei, e o artigo 27.26º do Estatuto de autonomía para Galicia outórgalle competencia exclusiva sobre o réxime das fundacións de interese galego.
2. De acordo co disposto no artigo 32.2º c) do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, corresponde a esta consellería a clasificación da fundación e a adscrición á consellería correspondente, que exercerá plenamente o protectorado sobre ela.
3. Á vista do que antecede, pódense considerar cumpridas as finalidades tanto legais como regulamentarias establecidas para o caso, de acordo coa proposta realizada pola Comisión de Secretarios Xerais na súa reunión do día dous de xuño de dous mil oito.
Vista a Constitución española de 1978, o Estatuto de autonomía de Galicia (Lei orgánica 1/1981, do 6 de abril); a Lei 12/2006, do 1 de decembro, de fundacións de interese galego, así como as demais normas de desenvolvemento e de xeral aplicación.
Na súa virtude,
DISPOÑO:
Clasificar de interese social a Fundación Amicos para a Protección de Persoas con Discapacidade Psíquica, adscribíndoa á Vicepresidencia da Igualdade e do Benestar da Xunta de Galicia, que exercerá plenamente o protectorado sobre ela.
Santiago de Compostela, 6 de xuño de 2008
José Luis Méndez Romeu
Conselleiro de Presidencia, Administracións
Públicas e Xustiza